จอห์น เลนนอน ชีวิตเราคืออะไร?
เราทุกคน พยายามหาความหมายของชีวิต หามานาน หาไม่เคยจบ และไม่เคยพอใจกับชีวิตตอนนี้ เรามักอยากให้ชีวิตเราเป็นแบบนั้น แบบนี้ แต่จริงๆแล้ว เราอาจจะมองข้ามอะไรไป..
25 ม.ค. 2561

ชีวิตเราคืออะไร? / โดย ลงทุนแมน
เราทุกคน
พยายามหาความหมายของชีวิต
หามานาน หาไม่เคยจบ และไม่เคยพอใจกับชีวิตตอนนี้
เรามักอยากให้ชีวิตเราเป็นแบบนั้น แบบนี้
แต่จริงๆแล้ว เราอาจจะมองข้ามอะไรไป..
หลายคนน่าจะรู้จักวงเดอะบีเทิลส์
ซึ่งเป็นวงร็อกแอนด์โรลชื่อดังจากอังกฤษ
มีสมาชิกทั้งหมด 4 คน โดยที่จอห์น เลนนอน
เป็นหนึ่งในสมาชิกของวง
เลนนอนเป็นคนที่มีอัจฉริยภาพทางความคิด ที่ถ่ายทอดออกมาผ่านเสียงเพลง
บทเพลงของเขาหลายบทเพลงแฝงไปด้วยปรัชญาความเข้าใจชีวิตที่ลึกซึ้ง
จอห์น เลนนอน เกิดเมื่อ 9 ตุลาคมปี 1940 ที่เมืองลิเวอร์พูล ประเทศอังกฤษ
ชีวิตในวัยเด็กของเขานั้น ครอบครัวแยกกันอยู่
โดยที่พ่อของเลนนอนมีอาชีพเป็นพ่อค้าเดินเรือ
ทำให้พ่อไม่ได้อยู่ด้วยกันกับเขาเท่าไร
เลนนอนจึงใช้เวลาอยู่กับแม่เป็นส่วนใหญ่
จนมาวันหนึ่งพ่อของเลนนอนกลับมาที่บ้านแล้วเสนอที่จะดูแลครอบครัว
แต่แม่ของเลนนอนได้ตั้งท้องกับชายคนอื่น จึงไม่เห็นด้วยกับแนวคิดนี้
อย่างไรก็ตาม พ่อของเขาอยากพาเขาไปอยู่ด้วย
จึงวางแผนจะพาเลนนอนไปอยู่ด้วยกันที่นิวซีแลนด์
เมื่อตอนที่เลนนอนอายุ 5 ขวบ แต่ระหว่างที่จะออกเดินทาง
แม่ของเลนนอนและสามีใหม่ได้ตามหาจนเจอ
จนเกิดการทะเลาะกันอย่างรุนแรง
จนพ่อของเลนนอนบังคับให้เขาเลือกว่า จะอยู่กับใคร ระหว่างพ่อหรือแม่
ในวันนั้น เลนนอนยืนยันเลือกที่จะไปกับพ่อเขาถึงสองครั้ง
แต่ระหว่างที่แม่ของเขากำลังเดินจากไป
เลนนอนเริ่มร้องไห้และสุดท้ายเลือกที่จะวิ่งตามแม่ของเขาไป
หลังจากนั้น แม่ของเลนนอนจึงส่งเขาไปอยู่กับป้าและจะมาเยี่ยมเลนนอนเสมอๆ
วันหนึ่งขณะที่เลนนอนอายุ 17 แม่ได้มาเยี่ยมเขาที่บ้านป้าตามปกติ
แต่ตอนกลับ
แม่ของเลนนอนถูกรถชนเสียชีวิต..
ในช่วงระหว่างวัยเรียน
ครูที่โรงเรียนไม่ค่อยชอบเขาเท่าไร เนื่องจากบุคลิกที่เกเรและความคิดที่ไม่ค่อยเหมือนเด็กทั่วไป
มีอยู่วันหนึ่งครูได้ถามนักเรียนในห้องว่าตอนโตอยากเป็นอะไร..
เลนนอนตอบครูไปว่า... "ความสุข"
เรื่องนี้ทำให้นักเรียนในห้องหัวเราะเยาะเขา รวมทั้งครูก็ไม่พอใจและบอกเขาว่า เธอไม่เข้าใจคำถาม
แต่เลนนอนกลับตอบไปว่า “พวกคุณต่างหากที่ไม่เข้าใจชีวิต”
เลนนอนโด่งดังสุดขีดกับวงเดอะบีเทิลส์ในช่วงทศวรรษ 1960 ประสบความสำเร็จอย่างมากมายทั้งชื่อเสียงและเงินทอง
แต่ชีวิตครอบครัว โดยเฉพาะในช่วงแรกๆ กลับไม่เป็นเช่นนั้น
เขาแต่งงานครั้งแรกกับภรรยาที่คบกันมาตั้งแต่สมัยเรียนมีลูกด้วยกัน 1 คน
ซึ่งเป็นช่วงที่เขาไม่ได้มีเวลาดูแลครอบครัว โดยเฉพาะลูกเขาเท่าไร
เนื่องจากงานเพลงของเขา รวมไปถึงมีข่าวที่เขาทะเลาะกับภรรยาเสมอๆ
ในช่วงปลายทศวรรษที่ 60 หลังจากที่วงเดอะบีเทิลส์ยุบวงไป
สมาชิกแต่ละคนหันไปทำเพลงตามแนวทางที่ตนเองชอบ
โดยเลนนอนก็หันไปสนใจสังคมและต่อต้านสงครามเพื่อสันติภาพ
โดยเฉพาะการแต่งเพลง Imagine ซึ่งต่อมาได้กลายเป็นหนึ่งในเพลงที่โด่งดังที่สุดในโลก
ในปลายทศวรรษ 60 สงครามเวียดนามที่ดำเนินมาตั้งแต่ปี 1955 ยังคงยืดเยื้อและไม่มีท่าทีจะจบลงง่ายๆ
เลนนอนเป็นหนึ่งในศิลปินที่เรียกร้องสันติภาพ
โดยเขาพยายามใช้ชื่อเสียงของตัวเองเพื่อยุติสงครามมาตลอด
ไม่ว่าจะผ่านดนตรีและการประท้วงแสดงสัญลักษณ์
เขาเคยกระทั่งคืนเครื่องราชอิสริยาภรณ์ MBE เพื่อประท้วงที่กองทัพอังกฤษเข้าร่วมสงครามมาแล้ว
ในปี 1969 เลนนอนแต่งงานครั้งที่ 2 กับภรรยาชาวญี่ปุ่น และมีลูกด้วยกัน 1 คน
หลังจากมีลูก เลนนอนได้หยุดงานเพลงทุกอย่างที่เขารัก เพื่อมาดูแลลูกชายเขา
เขาประกาศพักงานดนตรีอย่างเป็นทางการ
จากที่เคยเป็นคนตื่นไม่เป็นเวลา เลนนอนมาตื่นนอนเวลา 6 โมงเช้าทุกวันเพื่อเตรียมอาหารและใช้เวลากับลูก
เลนนอนรักลูกชายคนนี้มาก ถึงขนาดแต่งเพลง Beautiful Boy เพื่อมอบให้กับลูกชายเขาซึ่งในท่อนหนึ่งของเนื้อเพลงมีประโยคสุดคลาสสิค คือ
Life is what happens to you, While you're busy making other plans
ชีวิตคือสิ่งที่เกิดขึ้นกับเราในปัจจุบัน ในขณะที่เรากำลังวางแผนอื่นในชีวิต
คำอธิบายง่ายๆ ของประโยคนี้ก็คือ เราไม่เคยพอใจกับชีวิตของเราในปัจจุบัน เรามองข้ามทุกอย่างที่เกิดขึ้นในปัจจุบัน
และรอคอยวางแผนในอนาคตว่าชีวิตเราต้องเป็นแบบนั้นแบบนี้
จริงๆ แล้ว
จอห์น เลนนอน ตั้งใจจะบอกว่าเราควรจะให้ความสำคัญกับสิ่งที่เกิดขึ้นในตอนนี้
ชีวิตของเราจริงๆ ก็คือ สิ่งที่เป็นอยู่ในตอนนี้..
ในเดือนตุลาคมปี 1980 เลนนอนเริ่มกลับมาทำงานเพลง หลังจากใช้เวลาเลี้ยงลูกอยู่ประมาณ 5 ปี แต่ไม่มีใครรู้ว่านั่นจะเป็นปีสุดท้ายที่เขายังมีชีวิตดูหน้าลูกชายเขา
วันที่ 8 ธันวาคมปี 1980 เลนนอนและภรรยาได้ใช้เวลาให้สัมภาษณ์สื่อในช่วงบ่าย
และในช่วงเย็นระหว่างที่จะเดินทางไปห้องอัด
เขาได้พบกับแฟนเพลงคนหนึ่งที่เข้ามาขอลายเซ็นเขา โดยที่เลนนอนได้เซ็นไปและถามแฟนเพลงคนนั้นว่า ต้องการอะไรอีกไหม แฟนเพลงคนนั้นตอบว่า ไม่ครับ ขอบคุณ
ในวันนั้น เลนนอนและภรรยาใช้เวลาในห้องอัดถึงประมาณ 22.30 น.
หลังจากเสร็จงาน ภรรยาของเขาถามว่าจะไปหาอะไรกินก่อนไหม แต่เลนนอนกลับบอกว่า เขาอยากกลับที่พักเพื่อไปดูลูกชายมากกว่า
แต่ขณะที่กำลังเดินผ่านทางเข้าที่พักกับภรรยา ก็มีชายคนหนึ่งส่งเสียงเรียกเลนนอนจากข้างหลัง พร้อมทั้งยิงปืนเข้าใส่เขาทันทีถึง 5 นัดซ้อน ส่งผลให้เลนนอนเสียชีวิตในเวลาต่อมา
ซึ่งคนที่ยิงเขาก็คือ แฟนเพลงที่มาขอลายเซ็นเขาในตอนเย็นนั่นเอง..
โดยแรงจูงใจของมือปืนที่ก่อเหตุ เพียงเพราะแค่อยากจะขโมยความดังจากเลนนอนมาให้ตัวเองบ้างเท่านั้น
จึงทำให้นั่นเป็นวันสุดท้ายของเลนนอนที่ได้มีโอกาสเห็นหน้าลูกชายที่เขารัก
เรื่องราวของจอห์น เลนนอน สะท้อนให้เห็นมุมหนึ่งว่า หลายครั้งเราต้องใช้เวลามากมายทุ่มเทกับเรื่องงาน ทำมาหากิน กลับบ้านดึกๆ ดื่นๆ ใช้เวลากับการวางแผนในอนาคตมากเกินไป
มากจนลืมนึกไปว่า คนที่เรารัก โดยเฉพาะครอบครัว กำลังรอเราอยู่
เราน่าจะมีความสุขมากขึ้น ถ้าสามารถแบ่งเวลาไปสร้างความสุขที่อยู่ตรงหน้าเราในปัจจุบันด้วย
ก่อนที่หลายอย่างอาจจะสายเกินไป
เพราะจริงๆ แล้วเราทุกคนไม่รู้หรอกว่าวันพรุ่งนี้จะมีอยู่จริงหรือไม่
มองไปรอบตัวเรา ท้องฟ้า ท้องถนน ต้นไม้ พื้นดิน เราคิดอะไร หัวใจเราต้องการอะไร
หยุดวางแผน
และ ใส่ใจในรายละเอียดของทุกอย่างที่เกิดขึ้นกับชีวิตเรา.. ในขณะนี้
----------------------
ถ้าชอบเรื่องแบบนี้ ให้ติดตามได้ที่แอปพลิเคชั่น ลงทุนแมน
ลงทุนแมนมี "แอป" แล้ว โหลดฟรีที่ 
ทั้ง iOS และ android
ต่อไปในแอป จะมีเรื่องนอกเหนือจากที่ลงในเฟซบุ๊กด้วย
----------------------
Reference
-
-
-
-
-
-